钦定古今图书集成/明伦汇编/皇极典/第266卷 > 谏鼓赋 王起 > 禹拜昌言赋〈以圣人之心闻善必拜为韵〉杨迺
## 钦定古今图书集成/明伦汇编/皇极典/第266卷 > 谏鼓赋 王起 > 禹拜昌言赋〈以圣人之心闻善必拜为韵〉杨迺

大禹君临，勤求意深。苟一言之入耳，必载拜以明心。
盖以励华彝，形古今。所以旨酒盈前，莫纵弹丝之响；
美词将贡，俄闻撼玉之音。岂不以询彼刍荛，防乎骄
逸。既可大而可久，亦无固而无必。所以嘉谋方听，当
业业以折腰；直语才聆，复虔虔而屈膝。盖以广其所
见，求其所闻。欲使善恶之源自别，贤愚之路斯分。况
乎传舜之规，受尧之命，得不固社稷根本，察风俗利
病？是以臣不能谏君兮非曰忠，君不能纳谏兮非曰
“圣。”执至理以垂教，采昌言而化人。苟有言可佐王道，
正人伦。陶也不得不进，禹也不得不遵。所以闻妙略
以开容，拖冕旒而拂地。览弘谟而致敬，低珩珮以锵
身。惧沟洫之未通，忧礼乐以将坏。以正直为龟镜，以
忠谠为规戒。是以蕴昌言兮不可不陈，闻昌言兮不
得不拜。遂使共守丕业，长光帝基。若鱼水相逢之日，
同《云龙》曾合之时。符郊畤以陈仪，固难比矣；望行宫
而设礼，曷可方之我皇。绍九圣之雄图，举百王之令
典。急于求士，乐于闻善。所以《献昌言》之忠臣，必待之
台铉。